Bratislava 29. júna (TASR) - Ministerstvo pôdohospodárstva (MP) SR chce pritlačiť na poľnohospodárske družstva, ktoré ešte stále svojim podielnikom nevydali družstevné podielnické listy, a tí sa tak nemôžu dostať k svojim podielom na prípadných ziskoch týchto podnikov. Ide o ešte zhruba 100 životaschopných družstiev, ktorým v prípade nevydania týchto listov budú hroziť likvidácie.
Generálny riaditeľ právnej sekcie MP Jozef Gaisbacher o tom TASR informoval s tým, že presadenie tohto zámeru má prejsť pripravovanou novelizáciou zákona o usporiadaní majetkových vzťahov a vysporiadaní majetkových nárokov v družstvách ešte z roku 1992.
Problém je podľa neho v tom, že družstvá sa síce v minulých rokoch transformovali a vypočítali majetkové podiely avšak tieto potom následne na družstevnícke podielnické listy zmenila len časť podnikov. Voči družstvám, ktoré takéto listy nevydali, však podielnici doteraz nemohli účinne zakročiť, nakoľko Ústavný súd SR ešte v roku 1997 neuznal ich spomenuté majetkové podiely za priamu pohľadávku. Teraz však už ide MP cez pripravovanú novelu presadiť, že pohľadávkou voči družstvám budú už aj vypočítane majetkové podiely a ak odmietnu vydať družstevné podielnické listy, môžu sa podielnici obrátiť na súd so žiadosťou o určenie likvidátora.
"Opätovne chceme dať určitý časový horizont na dovydanie družstevníckych podielnických listov. V prípade, že ich poľnohospodárske družstvá ani v tomto termíne nedovydajú, stane sa ustanovený majetkový podiel z transformácie pohľadávkou," hovorí Gaisbacher s tým, že likvidátor po súdnom podaní podielnikov bude môcť medzi nich prerozdeliť majetok družstva. "Bude potom už na nich, či zjednotia tento majetok a budú na ňom hospodáriť sami, alebo si založia právnickú osobu," pokračuje Gaisbacher.
Zákon má byť podľa neho hotový v auguste a s rozbehom jeho uplatňovania do praxe sa ráta začiatkom budúceho roka. Posledná lehota na dovydanie listov bude stanovená na 3 až 5 mesiacov.
Podľa Gaisbachera MP vie o tom, že podielnické listy nevydalo až okolo 300 podnikov, ale životaschopných je už len asi 100 podnikov. "Vydanie družstevných podielnických listov nerealizovalo okolo 300 subjektov, z ktorých viac-menej dve tretiny sú v konkurze či likvidácii. Chceme, aby ešte živých, existujúcich 100 subjektov dovydalo podielnické listy," dodáva Gaisbacher.
Družstevné podielnické listy sú osobitným cenným papierom a ich držiteľ má právo na výplatu podielov zo zisku družstva. Reálne sa v minulosti k svojim podielom na zisku družstiev dostávala len menšia časť držiteľov podielnických listov, nakoľko väčšina družstiev končila so stratami. K prvým ziskovým rokom v objeme niekoľkých stoviek miliónov korún sa slovenský agrárny sektor dostal v celom období po zmene politického režimu až v rokoch 2001 a 2002. V roku 2003 po suchu a poklese farmárskych cien agrosektor opäť vykázal stratu presahujúcu dve miliardy korún. Po vstupe SR do Európskej únie sa ale predpokladá, že jej štedrejšie dotačné systémy by mohli udržať ziskovosť domáceho agrosektora na vyšších úrovniach.